ཅད་ཡོངས་ཤེས་ན། །དེ་ནི་བསྒོམ་པར་རབ་ཏུ་གྲགས། །ཞེས་བརྗོད་ལ། རང་ཉིད་ལྷ་སྐུ་བདེ་སྟོང་དབྱེར་མེད་བསྒོམ་བྱ་སྒོམ་བྱེད་དང་བྲལ་བའི་ངང་ལ་མཉམ་པར་བཞག་ལ། ཨོཾ་ཨཱཿཧཱུྃ་གིས་མིག་རས་འགྲོལ། དེ་ལྟར་ན་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་དབང་བཞི་པ་ཐོབ། ལུས་ངག་ཡིད་གསུམ་གྱི་དྲི་མ་བག་ཆགས་དང་བཅས་པ་ཐམས་ཅད་དག །བསམ་གྱིས་མི་ཁྱབ་པ་བསྒོམ་པ་ལ་དབང་། ངོ་བོ་ཉིད་ཀྱི་སྐུའི་རྟེན་འབྲེལ་མངོན་དུ་བྱས་པ་ཡིན་ནོ། །གཙོ་བོས་ཇི་ལྟར་སོགས་ལན་གསུམ་དང་། ཨོཾ་བཛྲ་བྷཱུ་མི་ཨཱཿཧཱུྃ་སོགས་ནས་མ་ཚང་བ་མེད་པ་འདི་ཉིད་བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པ་ལ་དབང་ཡོངས་སུ་རྫོགས་པ་ཐོབ་པའི་གཏང་རག་གི་ཡོན་དུ་དབུལ་བར་བགྱིའོ། །སོགས་དང་། དེང་ནས་བརྩམས་ཏེ་སོགས་ལན་གསུམ་བརྗོད་དོ། །དམ་ཚིག་གསུམ་གྱི་གླུ་བླང་བ་ནི། རྡོ་རྗེ་དྲིལ་བུ་འཛིན་པས། ཨོཾ་ནམ་མཁའ་སྐྱེ་བ་མཚན་ལྡན་ཕྱིར། །ཐོག་མ་ཐ་མ་མེད་པའི་མཆོག །སེམས་དཔའ་རྡོ་རྗེ་ཆེ་རང་བཞིན། །མི་བསྐྱོད་རྡོ་རྗེ་བདག་གྲུབ་མཛོད། །ཀུན་མཆོག་དངོས་གྲུབ་ཆེན་པོ་སྟེ། །དབང་ཕྱུག་ཆེན་པོ་ལྷག་པའི་ལྷ། །རྡོ་རྗེ་འཛིན་པ་ཀུན་གྱི་རྒྱལ། །མི་འགྱུར་མཆོག་ཏུ་བདག་གྲུབ་མཛོད། །ཉེས་པ་མི་མངའ་རྟག་པ་སྟེ། །འདོད་ཆགས་ཀུན་གྱི་རྗེས་སུ་ཆགས། །འདོད་ཆགས་ཆེན་པོ་དགའ་བ་ཆེ། །བཅོམ་ལྡན་དེ་ཉིད་ཀྱིས་གྲུབ་མཛོད། །ཤིན་ཏུ་དག་པ་ཀུན་གྱི་མཆོག །གདོད་ནས་གྲོལ་བ་དེ་བཞིན་གཤེགས། །ཀུན་ཏུ་བཟང་པོ་ཀུན་བདག་ཉིད། །བྱང་ཆུབ་སེམས་སུ་བདག་གྲུབ་མཛོད། །དངོས་གྲུབ་ཆེན་པོ་ཀུན་གྱི་མཆོག །དབང་ཕྱུག་ཆེན་པོ་ཕྱག་རྒྱའི་མཆོག །གྲུབ་པའི་རྡོ་རྗེ་ཆེར་བསྟོད་པ། །རྡོ་རྗེ་སྙེམས་བདག་བདག་སྒྲུབ་མཛོད། །སེམས་ཅན་ཀུན་གྱི་ཡིད་ཁྱབ་པ། །སེམས་ཅན་ཀུན་གྱི་ཡིད་ལ་ཞུགས། །སེམས་ཅན་ཀུན་གྱི་ཡབ་གྱུར་ཉིད། །འདོད་ཆགས་མཉམ་པའི་དམ་ཚིག་མཆོག །ཅེས་ལན་གཅིག་དང་། ཤེས་རབ་ཐབས་བདག་དཀྱིལ་འཁོར་གྱི། །བདེན་པའི་བྱིན་རླབས་གང་ཡིན་པ། །བདེན་པ་དེ་ཡིས་མགོན་བདག་ལ། །ཁྱོད་ཀྱི་འདོད་པ་རབ་རྫོགས་མཛོད། །ཆོས་རྣམས་གཟུགས་བརྙན་ལྟ་བུ་སྟེ། །གསལ་ཞིང་དག་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལས་ཀུན་ཏུ་འབྱུང་། །དེ་བཞིན་དེ་ཉིད་ངེས་པར་འབྱུང་། །བདེན་པ་དེ་ཡིས་དཀྱིལ་འཁོར་ནི། །གཟུགས་བརྙན་གསལ་བར་སློབ་མ་རྣམས། །ཀུན་གྱིས་དྲི་མེད་མཐོང་བར་ཤོག །ཅེས་བདེན་སྟོབས་ལན་གསུམ་བརྗོད། གཏོར་མ་བྲན་ལ་སྟ་གོན་གྱི་སྐབས་སུ་བཤད་པ་ལྟར་དབུལ། སློབ་མ་དབང་བསྐུར་བྱེད་ན་དཀྱིལ་འཁོར་ཡོལ་བས་བསྒྲིབ་ཏེ་མཚམས་སྦྱོར་དང་རབ་གསལ་སྣང་བ་སྦྲགས་ནས་བསྐུར་རོ། །རྗེས་ཆོག་ནི་མཆོད་པ་རྣམས་ཁ་གསོས་ལ་བསང་སྦྱངས་བྱིན་གྱིས་བརླབ། ཕྱི་ནང་ཡིད་བྱུང་གི་མཆོད་པ་དང་བསྟོད་པ་སྟ་གོན་གྱི་རྗེས་ཆོག་ལྟར་བྱས་ལ། བཅོམ་ལྡན་འདས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཞེས་འདོད་པའི་དོན་ལ་གསོལ་བ་གདབ། ཡིག་བརྒྱ་ལན་གསུམ་དང་། མ་འབྱོར་པ་དང་ཉམས་པ་དང་། །སོགས་ཀྱིས་བཟོད་པར་གསོལ། རས་བྲིས་ཡིན་ན་བརྟན་བཞུགས་དང་། རྟེན་མེད་པའི་གཏོར་མགྲོན་གྱི་ཡེ་ཤེས་པ་གཤེགས་གསོལ་སོགས་སྤྱི་ལྟར་བྱས་ལ། རང་གི་དཔྲལ་བར་ཨོཾ་དཀར་པོ་སོགས་ཀྱིས་བསྲུངས་ལ་བསྔོ་བ་དང་བཀྲ་ཤིས་བྱའོ། །རྡུལ་ཚོན་གྱི་ཕྱོགས་ཡིན་ན། ཉི་མ་སྔ་མ་རྣམས་ལ། ཇི་སྲིད་གཤེགས་གསོལ་གྱི་ཆོ་ག་མ་བྱས་ཀྱི་བར་དུ་བརྟན་པར་བཞུགས་སུ་གསོལ་ཞེས་བསྒྱུར་བ་མ་གཏོགས་སྔ་མ་དང་འདྲ། ཉི་མ་རྗེས་མའི་ཉིན་རྗེས་ཆོག་གི་གོང་དུ་བུམ་པ་གཉིས་ཤར་སྒོའི་རྟ་བབས་ཀྱི་གཡས་གཡོན་དུ་མཆུ་ཤར་དུ་བསྟན་ཏེ་བཞག །མཆོད་བསྟོད་ཚར་བ་དང་དཀྱིལ་འཁོར་གྱི་མདུན་དུ་ལངས་ཏེ། འདོད་དོན་གསོལ་གདབ་དང་། ཡིག་བརྒྱ་མང་དུ་བཟླ། མ་འབྱོར་པ་དང་ཉམས་པ་དང་སོགས་དང་། སྤྲོ་ན། བདག་ལས་དང་པོ་པའི་སོགས་ཀྱིས་ནོངས་པར་བཤགས། ཨོཾ་ཁྱེད་ཀྱིས་སེམས་ཅན་དོན་ཀུན་མཛད་སོགས་དང་། ཨོཾ་བཛྲ་མུཿ རྡུལ་ཚོན་གྱི་ཡེ་ཤེས་པ་དང་། བུམ་ནང་གི་ཡེ་ཤེས་པ་དང་། གཏོར་མགྲོན་གྱི་ཡེ་ཤེས་པ་རྣམས་རང་བཞིན་གྱི་གནས་སུ་གཤེགས། དམ་ཚིག་པ་རྣམས་རང་ལ་ཐིམ། ཨོཾ་ཨཱཿཧཱུྃ་ཞེས་པས་རང་ཉིད་བསྲུང་། ཨོཾ་ཨ་ཀཱ་རོ་མུ་ཁཾ་སོགས་བཟླ་ཞིང་རོལ་མོ་དང་བཅས་པས་དབང་ལྡན་གྱི་རྩིག་པ་དང་པོར་གཤེགས། སླར་མཐའ་ནས་བསྡུ་ཞིང་ཐིག་རྫས་རྣམས་དྲི་བཟང་གི་ཆུས་མི་མངོན་པར་བསུབས་ལ་བཀྲ་ཤིས་རྒྱས་པར་བརྗོད་ཅིང་མེ་ཏོག་གི་ཆར་དབབ་བོ། །དུག་གསུམ་གཤིན་རྗེ་མཐར་བྱེད་ལྷ་མཆོག་གི །དཀྱིལ་འཁོར་ཆོ་ག་རབ་གསལ་སྣང་བ་ལས། །སྒྲུབ་ཅིང་མཆོད་དང་བདག་ཉིད་འཇུག་པའི་ཚུལ། །གསར་བུའི་བློ་འཚམ་བཀླག་ཆོག་ལུགས་སུ་བཀོད། །དེས་བསྐྲུན་དགེ་ཚོགས་ཡེ་ཤེས་རྡོ་རྗེའི་རྭས། །གཟུང་འཛིན་འཁྲུལ་བའི་གཤིན་རྗེ་ཀུན་བཅོམ་ནས། །ལས་ཉོན་སྐྱེ་འཆི་སྦས་པ་རྡོ་རྗེའི་སྐུ། །འཇམ་དབྱངས་གཞོན་ནུ་མངོན་དུ་བྱེད་པར་ཤོག །ཅེས་དཔལ་རྡོ་རྗེ་འཇིགས་བྱེད་རྭ་ལུགས་ལྷ་དགུའི་དཀྱིལ་ཆོག་གི་ངག་འདོན་ཐོགས་མེད་རྡོ་རྗེའི་ཆུ་རྒྱུན་ཞེས་བྱ་བ་འདི་ནི་སྔ་ཕྱི་དོན་གཉེར་དུ་མས་བསྐུལ་བའི་ངོར། དབང་ཆོག་རབ་གསལ་སྣང་བའི་ལྷན་ཐབས་སུ་བྱ་བྲལ་བ་ངག་དབང་ལེགས་གྲུབ་ཀྱིས་དཔལ་ཨེ་ཝྃ་ཆོས་ལྡན་དུ་བྲིས་པ་ལ། སླར་ཡང་རང་ཉིད་ཀྱིས་ཚིག་སྣ་ཅུང་ཟད་བསིང་ཞིང་སོགས་ཁོང་རྣམས་ནག་འགྲོས་སུ་སྡེ་དགེ་ལྷུན་གྲུབ་སྟེང་དུ་བསྡེབ་པའོ།། །།སརྦ་མངྒ་ལཾ།། ༅། །དངོས་པོ་ཀུན་གྱི་དེ་ཉིད་ཆོས་དབྱིངས་ཀུན་རྟོག་བྲལ། །ཐོག་མ་དབུས་དང་ཐ་མ་ལས་གྲོལ་ནམ་མཁའི་དངོས། །བློ་གྲོས་རྣམ་རྒྱལ་ཐུགས་རྗེས་ཁྱབ་པའི་ཐུགས་ལྡན་པས། །རྣམ་པར་མཛེས་པའི་ཁྲག་འཐུང་དཔལ་ལ་ཕྱག་འཚལ་ལོ། །མ་ཧེའི་གཟུགས་ཅན་སྐུ་ཆེ་མདངས་གནག་ཚད་ཐུང་བ། །འཇིགས་དུས་མེ་ཡི་འོད་མངའ་ཁམས་གསུམ་ཟ་ནུས་ཤིང་། །བརྒྱ་བྱིན་ཚངས་པ་ཁྱབ་འཇུག་དབང་ཕྱུག་ཉི་མ་ཟླ། །གཞོན་ནུ་ལ་སོགས་ལྷ་རྣམས་འཇིགས་པར་མཛད་ལ་འདུད། །མཚན་མ་གྱེན་དུ་འགྲེང་ཞིང་མ་ཧེའི་ཞལ་དུ་བརྗིད། །ཧ་ཧ་ཕཻཾ་ཕཻཾ་ཞེས་སྒྲ་སྒྲོགས་ཤིང་ལྗགས་འགྲིལ་པ། །འཇིགས་པའི་ཁྲོ་གཉེར་སྨིན་མ་ཡོན་པོ་དང་བཅས་པའི། །སྤྱན་གསུམ་བསྒྲད་པ་ཐོད་པའི་ཕྲེང་ཐོད་ཅན་ལ་བསྟོད། །གཅེར་བུའི་ལུས་ལ་དུར་ཁྲོད་རྒྱན་གྱིས་བརྒྱན། །སྤྲུལ་གྱི་མཆོད་ཕྱིར་ཐོགས་འཆང་གཡོན་བརྐྱང་གར། །གསུས་ཁྱིམ་ཆེ་ལ་ཤ་ཁྲག་རྐང་ཚིལ་གསོལ། །འཇིགས་བྱེད་ཆེན་པོའི་སྐུ་ལ་ཕྱག་འཚལ་ལོ། །ཞལ་དགུ་འཇིགས་རུང་ཉི་ཤུ་བདུན་གྱི་སྤྱན། །སུམ་ཅུ་རྩ་བཞི་བརྗིད་པའི་ཕྱག་མངའ་ཞིང་། །བཅུ་དྲུག་ཞབས་ཀྱིས་རབ་ཏུ་འགྱིང་བའི་སྐུ། །དུར་ཁྲོད་རོལ་པར་མཛད་ལ་ཕྱག་འཚལ་བསྟོད། །རྩ་ཞལ་མ་ཧེ་གཡས་ཀྱི་རྭར་གནས་པའི། །ཞལ་གསུམ་སྔོན་པོ་དམར་པོ་སེར་པོ་ནི། །ཤིན་ཏུ་ཁྲོས་པ་དེ་བཞིན་གཡོན་གྱི་ཞལ། །དཀར་པོ་དུད་ཁ་ནག་པོ་ཁྲོ་ཞིང་འགྱུར། །རྭ་ཡི་དབུས་ཞལ་དམར་ཞིང་ཁྲག་འཛག་འཇིགས། །སྟེང་ཞལ་གསེར་མདོག་ཅུང་ཟད་ཁྲོས་པ་ལ། །ཟུར་ཕུད་ལྔ་དང་བྱིས་རྒྱན་མེ་ཏོག་ཐོད། །སྤྱན་གསུམ་མངའ་བའི་ཞལ་དགུ་ལ་ཕྱག་འཚལ། ༈ གྲི་གུག་འཕང་མདུང་གཏུན་ཤིང་ཆུ་གྲི་རྡོ་རྗེ་རྩེ་གཅིག་པ། །སྟ་རེ་མདུང་དང་མདའ་དང་ལྕགས་ཀྱུ་དབྱུག་པ་ཁ་ཊྭཱྃ་ཀ །འཁོར་ལོ་རྡོ་རྗེ་རྡོ་རྗེ་ཐོ་བ་རལ་གྲི་ཌ་མ་རུ། །གཡས་ཀྱི་བཅུ་དྲུག་ན་འཛིན་ཐོད་པ་མགོ་བོ་ཕུབ་ཆུང་དང་། །རྐང་པ་ཞགས་པ་གཞུ་དང་རྒྱུ་མ་དྲིལ་བུ་ལག་པ་དང་། །དུར་ཁྲོད་རས་དང་སྐྱེས་བུ་གསལ་ཤིང་གིས་ཕུག་མེ་ཡི་ཐབ། །བཏུང་སྣོད་སྡིགས་མཛུབ་བ་དན་རྩེ་གསུམ་རླུང་དར་གཡོན་པ་ཡི། །བཅུ་དྲུག་ན་འཛིན་ཐ་མས་གླང་པོའི་ལྤགས་པ་བསྣམས་ལ་འདུད། །དྲག་པོ་ལ་སོགས་དྲེགས་པ་ཆེན་པོའི་ཆེན་པོ་རྣམས། །ཁྱོད་ཀྱི་ཞབས་ཟུང་ཁུམས་པས་སྐྲག་པས་བརྒྱལ་གྱུར་ནས། །ཕྱོགས་བཅུར་ལོང་ལོང་གྱུར་པས་ས་ལ་འགྱེལ་མཛད་ཅིང་། །དེ་དག་སྟེང་ན་བཅུ་དྲུག་ཞབས་ཀྱིས་བརྫིས་པ་ནི། །མི་དང་མ་ཧེ་ཁྱུ་མཆོག་བོང་བུ་རྔ་མོ་དང་། །ཁྱི་དང་ལུག་དང་ལྕེ་སྤྱང་གཡས་ཀྱི་ཞབས་ཀྱིས་བརྫིས། །བྱ་རྒོད་འུག་པ་ཁྲ་དང་བྱ་རོག་ནེ་ཙོ་ཁྱུང་། །ཁྱིམ་བྱ་བཞད་མནན་གཡོན་བརྐྱང་གར་མཛད་ལ་ཕྱག་འཚལ། །མགོན་པོ་ཁྱོད་ནི་ཁམས་གསུམ་བདག་ཉིད་ལ་སོགས་དང་། །དངོས་གྲུབ་བརྒྱད་སྩོལ་དེ་བཞིན་དབང་ཕྱུག་བརྒྱད་རྣམས་དང་། །ཉོན་མོངས་གཅོད་པ་ལ་སོགས་དེ་ཉིད་དོན་སྟོན་ཕྱིར། །ཞལ་དང་ཞབས་དང་ཕྱག་མང་མངའ་བའི་སྐུ་ལ་འདུད། །གང་ཞིག་ལྷ་དང་ཀླུ་དང་ཕྱོགས་སྐྱོང་བ་རྣམས་དང་། །མཁའ་འགྲོ་འདྲེ་དང་རོ་ལངས་འབྱུང་པོ་དུ་མས་གང་། །བྱ་རོག་འུག་པ་ལྕེ་སྤྱང་ཧཱུྃ་ཕཊ་སྒྲ་སྒྲོགས་ཤིང་། །ཆུ་བོ་སྤྲིན་དང་མེ་དང་ཤིང་ཆེན་འཇིགས་པས་བརྒྱན། །སྐྱེས་བུ་དཔྱངས་དང་ཤིང་རྩེར་བཙུགས་དང་བསྲེག་ལ་སོགས། །རོ་རྣམས་རྒྱུ་མ་ནར་དང་གླད་པ་འཐོར་བ་དང་། །དུམ་བུར་གྱུར་དང་རུལ་དང་ཀེང་རུས་ཀྱིས་གང་བ། །རྣལ་འབྱོར་རོལ་བ་དུར་ཁྲོད་འཇིགས་པའི་ཚལ་ཆེན་དུ། ༈ མགོན་པོ་ཁྱོད་ནི་སེམས་ཅན་དོན་ཀུན་མཛད་པའི་ཕྱིར། །སྙིང་རྗེ་ཁྲོས་པའི་དད་སྒྲོལ་སྟོབས་ཀྱིས་ཧྲཱིཿཥྟྲཱིཿཡིས། །སྔགས་དང་གར་གྱི་སྲིད་གསུམ་འཁྲུལ་པ་གཅོད་མཛད་ཅིང་། །བདེ་ཆེན་ངོ་བོས་རོལ་པར་མཛད་ལ་ཕྱག་འཚལ་ལོ། །ལྷ་དགུའི་རང་བཞིན་ཉམས་དགུའི་ཞལ་ལྡན་ཞིང་། །བདུད་འཇོམས་སྟོང་ཉིད་དངོས་གྲུབ་བཅུ་དྲུག་ཞབས། །བྱང་ཆུབ་ཕྱོགས་ནི་ཕྱག་དང་གསང་བའི་གནས། །རྒྱུད་གསུམ་གཉིས་མེད་ངོ་བོ་ཉིད་ལ་འདུད། །ཐོས་ཤིང་མཐོང་བས་དད་པའི་བརླབས་གཡོས་ནས། །ཡུན་གྱི་དཔལ་དང་མགོན་དུ་བགྱི་བའི་ཕྱིར། །འབད་རྩོལ་དཀའ་བས་ཁྱེད་ཀྱི་ཞབས་བསྟེན་ནས། །ཐུགས་རྗེ་ཆེན་པོས་བདག་ལ་བྱིན་གྱིས་རློབས། །དེ་ལྟར་བསྟོད་ཅིང་གསོལ་བ་བཏབ་པ་ལས། །བྱུང་བའི་དགེ་བ་དྲི་མེད་གང་ཐོབ་དེས། །ནམ་མཁའི་མཐའ་དང་མཉམ་པའི་སེམས་ཅན་གྱིས། །འཇམ་དབྱངས་ཁྲོ་ཆེན་རྒྱལ་པོ་ཐོབ་པར་ཤོག །ཅེས་པའི་བསྟོད་པ་འདིའི་འཇིགས་པའི་ཚལ་ཆེན་དུ་ཞེས་པ་ཡན་ཆད་སློབ་དཔོན་རིན་པོ་ཆེ་བསོད་ནམས་རྩེ་མོས་མཛད་ལ། དེ་མན་རྗེ་བཙུན་ཆེན་པོས་ཁ་བསྐང་བ་ཡིན་ཞིང་བར་གྱི་ཚིགས་བཅད་ཁ་ཤས་འདི་ལས་ཚིག་སྣ་ཐུང་བ་སོགས་བཀའ་འབུམ་རྣམས་སུ་མི་འདྲ་བ་འགའ་རེ་བྱུང་མོད། ཕལ་ཆེར་འདི་བཞིན་ཡོད་པ་ཚིག་རྐང་མཉམ་པ་བརྗོད་བཟུང་བདེ་བའི་ཆེད་དུ་བཀོད་པ་ཡིན་ལ། །མཁས་པ་ཚུལ་ཁྲིམས་འོད་ཟེར་གྱིས་འཇིགས་ཆོག་ཏུའང་འདི་བཞིན་སྣང་ངོ་།། ༈ སྐྱ་ཐིག་གི་ལག་ལེན་ནི། གཞལ་ཡས་ཁང་སྤྱི་དང་མཐུན་པར་བཏབ་པའི་རྩ་ཐིག་གི་ནང་དུ་ལྷ་སྣམ་ཆ་ཆེན་རེ་བཞག་པ་ནི་རོ་ལངས་དང་ཕྱག་མཚན་གྱི་གནས་ཡིན་ལ། དབུས་ནས་དེ་ལ་རེག་པའི་ཟླུམ་པོ་བསྐོར། དེ་ལས་ནང་དུ་ཆ་ཕྲན་གཅིག་གཞལ་བས་ཟླུམ་པོར་བསྐོར་བ་ཚངས་ཐིག་གི་གཡས་གཡོན་དུ་ཆ་ཆེན་རེ་རེའི་སར་ཟླུམ་སྐོར་ནང་མ་ལ་རྟགས་རེ་བྱ། དེ་དག་གི་ཕྱི་རུའང་ཆ་ཕྲན་རེའི་ཚད་ཀྱིས་རྟགས་བྱས་ཏེ་ཐིག་ཐལ་བྱུང་དུ་བཏབ་པས་ལེ་ཚེ་དགུ་འབྱུང་བ་ནི་གཙོ་བོ་དང་མགོ་ལག་སོགས་ཀྱི་གནས་ཡིན། པད་ར་དང་རྡོ་རའི་བར་དུ་དུར་ཁྲོད་བརྒྱད་ཡོད་པ་ཀྱེ་རྡོར་སོགས་དང་འདྲ། ཚོན་གྱི་ཁ་དོག་དཀྱུས་ན་གསལ། བུམ་པ་སྤྱི་ལྟར་དབུལ་ཞེས་པ་ནི། སློབ་དཔོན་གྱིས་རྣམ་རྒྱལ་དང་སློབ་མས་ལས་བུམ་ཐོགས་ཏེ་ཡིག་བརྒྱ་བཟླ་ཞིང་རོལ་མོ་དང་བཅས་པས་དཀྱིལ་འཁོར་ལ་བསྐོར་བ་གསུམ་གྱི་མཐར་ཤར་སྒོ་ནས་ཧྲཱིཿཥྟྲཱིཿལན་དགུ་དང་། བདག་དང་སེམས་ཅན་ཐམས་ཅད་ལ་དབང་བསྐུར་དུ་གསོལ་ཞེས་བརྗོད་དེ་ལྷ་གནས་སོ་སོར་འབུལ་ཚུལ་བྱས་ལ་མཆུ་དཀྱིལ་འཁོར་ལ་བསྟན་ཏེ་ཤར་དུ་བཞག །ལས་བུམ་ལ་ཧྲཱིཿཥྟྲཱིའི་མཐར་དཀྱིལ་འཁོར་གྱི་ལས་ཀྱི་བར་ཆད་སྲུང་དུ་གསོལ་ཞེས་བརྗོད་དེ་བྱང་ཤར་དུ་བཞག་གོ །ཕྱི་རོལ་པའི་སྐབས་སུ་སྤྲོས་པ་དང་ཕན་ཡོན་འདོད་པས་གཏོར་མ་དྲུག་ཅུ་རྩ་བཞི་བྱེད་ན། རྡུལ་ཚོན་གྱིས་མཎྜལ་དྲུག་ཅུའི་སྐབས་བཞིན་བྲི་བའམ། མི་ནུས་ན་མཎྜལ་ལ་དྲི་བཟང་གིས་ཆོས་འབྱུང་ཙམ་བྲིས་ནས་མེ་ཏོག་གི་ཚོམ་བུ་བཅུ་གཅིག་དགོད། ཟླུམ་གཏོར་ལ་མཐེབ་ཀྱུ་དྲུག་ཅུ་རྩ་གསུམ་བརྩེགས་ནས་བསྐོར་ཚུལ་ལྕགས་མཁར་དང་འདྲ་ཞིང་ལྕགས་མཁར་དངོས་མི་དགོས། མཆོད་པ་དཀྱུས་བཞིན་བཤམ་པ་བྱིན་གྱིས་བརླབ། གཏོར་མ་བྱིན་རླབས་ཀྱི་རྗེས་སུ། མཎྜལ་བསང་སྦྱངས། སྟོང་པའི་ངང་ལས་ཨེ་ལས་ཆོས་ཀྱི་འབྱུང་གནས་གྲུ་གསུམ་མཐིང་ནག་ཡངས་ཤིང་རྒྱ་ཆེ་བའི་ནང་དུ་པྃ་ལས་པདྨ་འདབ་མ་བརྒྱད་པའི་ལྟེ་བར་བཅོམ་ལྡན་འདས་རྡོ་རྗེ་འཇིགས་བྱེད་བཞུགས་པར་གྱུར། དེའི་ཐུགས་ཀ་ནས་ཁྲོ་བོ་སོགས་ནས་ཨཱ་ཀརྵ་ཡ་ཛཿ ཕྱོགས་སྐྱོང་བ་རྣམས་བཅོམ་ལྡན་འདས་ཀྱི་ཕྱོགས་མཚམས་སྟེང་འོག་རྣམས་སུ་འཁོད་པ་ནི། ཤར་དུ་བརྒྱ་བྱིན་དཀར་པོ་སོགས་ནས་ཕྱག་གཉིས་པར་གྱུར་ཅེས་དང་། ཨོཾ་ཨིནྡྲཱ་ཡ་སོགས་དྲུག་ཅུ་རྩ་བཞིས་ཕུལ། མཆོད་བསྟོད་མན་ཆད་དཀྱིལ་ཆོག་དཀྱུས་ལྟར་ལ། དབུས་ཀྱི་རྡོ་རྗེ་འཇིགས་བྱེད་མི་དམིགས་པར་བསམ་པ་ལས་གཤེགས་གསོལ་མི་དགོས། ཚུལ་འདི་དགྲ་ནག་སོགས་ལའང་སྦྱར་རུང་ངོ་། །དབང་གི་མཚམས་སྦྱོར་ཐོས་པ་དོན་ལྡན་ཞེས་པ་ཁོ་བོས་ལོགས་སུ་བྲིས་ཡོད་དོ། །ཞེས་པའི་དཀྱིལ་ཆོག་ཉེར་མཁོ་དང་བཅས་པ་དགེ་སྦྱོང་རང་ཉིད་ཀྱིས་པར་དུ་སྒྲུབ་པ་བི་ཛ་ཡནྟུ།། །།